[pic] | COMISIA COMUNITĂȚILOR EUROPENE |

Bruxelles, 8.10.2009

COM(2009)537 final

Propunere de

DECIZIE A CONSILIULUI

de stabilire a poziției ce urmează a fi adoptată în numele Comunității Europene cu privire la propunerea de adoptare a planurilor de acțiune regionale de la articolul 15 din Protocolul privind protecția Mării Mediterane împotriva poluării din surse și activități terestre

EXPUNERE DE MOTIVE

1. Comunitatea și statele membre învecinate cu Marea Mediterană sunt părți la Convenția privind protecția mediului marin și a zonei de coastă mediteraneene (Convenția de la Barcelona) și la protocolul aferent privind protecția Mării Mediterane împotriva poluării din surse și activități terestre.

2. Protecția mediului și în special protecția apelor împotriva poluării, care reprezintă obiectul convenției și al protocolului, sunt reglementate în linii mari prin legislația comunitară (de exemplu, Directiva-cadru privind apa, Directiva privind tratarea apelor urbane reziduale ori Directiva-cadru privind strategia maritimă). De vreme ce Convenția și Protocolul generează drepturi și obligații în domeniu, există un interes comunitar de a asigura coerența între obiectivele politicii și legislației comunitare și angajamentele asumate în cadrul acestor instrumente.

3. Protocolul privind protecția Mării Mediterane împotriva poluării din surse și activități terestre, intrat în vigoare la 11 mai 2008, prevede adoptarea de către convenție a planurilor de acțiune regionale de eliminare a poluării din surse și activități terestre. După cum se prevede la articolul 15 din protocol, odată adoptate cu ocazia reuniunii părților, planurile de acțiune regionale, măsurile și programul de aplicare vor deveni obligatorii.

4. În cadrul MED POL, organismul tehnic competent care se ocupă de poluare în cadrul Convenției, au fost examinate și aprobate trei proiecte de propuneri pentru planuri de acțiune regionale (pentru reducerea BOD5, pentru DDT și pentru alte șapte substanțe care au proprietăți toxice, rezistă degradării, se bioacumulează și sunt transportate extensiv). Conceptele juridice legate de domeniul deșeurilor au la bază principalele acorduri internaționale în materie, în special Convenția de la Basel privind controlul transporturilor transfrontaliere de deșeuri periculoase și al eliminării acestora și Convenția de la Stockholm privind poluanții organici persistenți.

5. Dispozițiile din planurile propuse decurg în principal din acordurile internaționale la care Comunitatea și statele membre sunt părți, iar implementarea lor nu ar trebui să presupună modificarea politicilor și instrumentelor specifice elaborate în cadrul UE, dată fiind aplicarea combinată a întregii legislații comunitare pertinente, inclusiv a Directivei privind tratarea apelor urbane reziduale, în coroborare cu dispozițiile Directivei privind apa pentru scăldat și ale Directivei-cadru privind apa.

6. Ținând seama de cele de mai sus, la cea de-a șaisprezecea întrunire ordinară a părților contractante la Convenția de la Barcelona, care urmează să aibă loc la Marrakech între 3 și 5 noiembrie 2009, Comunitatea trebuie să sprijine adoptarea planurilor de acțiune regionale sus-menționate în contextul implementării protocolului privind protecția Mării Mediterane împotriva poluării din surse și activități terestre.

7. Deoarece deciziile ce ar urma să fie adoptate cu ocazia reuniunii părților vor avea efecte juridice, Comunitatea trebuie să adopte o poziție în conformitate cu articolul 300 alineatul (2) al doilea paragraf din Tratatul CE. Prin urmare, Consiliul trebuie să adopte o decizie bazată pe o propunere din partea Comisiei. Parlamentul European este informat imediat și complet cu privire la stabilirea poziției Comunității, conform dispozițiilor articolului 300 alineatul (3) al treilea paragraf din Tratatul CE.

Propunere de

DECIZIE A CONSILIULUI

de stabilire a poziției ce urmează a fi adoptată în numele Comunității Europene cu privire la propunerea de adoptare a planurilor de acțiune regionale de la articolul 15 din Protocolul privind protecția Mării Mediterane împotriva poluării din surse și activități terestre

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 175 alineatul (1) coroborat cu articolul 300 alineatul (2) al doilea paragraf,

având în vedere propunerea Comisiei[1],

întrucât:

8. Comunitatea și statele membre învecinate cu Marea Mediterană sunt părți la Convenția privind protecția mediului marin și a zonei de coastă mediteraneene[2] și la protocolul aferent privind protecția Mării Mediterane împotriva poluării din surse și activități terestre[3].

9. Protecția mediului este reglementată într-o foarte mare măsură de legislația comunitară, inclusiv în ceea ce privește protecția apelor împotriva poluării. De vreme ce Convenția și Protocolul generează drepturi și obligații în domeniu, există un interes comunitar de a asigura coerența între obiectivele politicii și legislației comunitare și angajamentele asumate în cadrul acestor instrumente.

10. Protocolul privind protecția Mării Mediterane împotriva poluării din surse și activități terestre, intrat în vigoare la 11 mai 2008, prevede adoptarea de către convenție a planurilor de acțiune regionale de eliminare a poluării din surse și activități terestre, inclusiv a măsurilor și a calendarului de implementare, în vederea eliminării poluării din surse și activități terestre. Atunci când planurile se adoptă cu ocazia reuniunii părților la convenție, măsurile și calendarul de implementare a acestora devin obligatorii începând cu cea de-a o sută optzecea zi de la data notificării către părți.

11. Organismul tehnic de resort al convenției a examinat și aprobat trei proiecte de planuri de acțiune regionale (pentru reducerea BOD5, pentru eliminarea treptată a DDT și pentru alte șapte substanțe care au proprietăți toxice, rezistă degradării, se bioacumulează și sunt transportate extensiv), elaborate de organismul desemnat de părți ca responsabil cu pregătirea reuniunii părților.

12. La cea de-a șaisprezecea reuniune a părților contractante la Convenția privind protecția mediului marin și a zonei de coastă mediteraneene, Comunitatea și statele membre trebuie să coopereze îndeaproape pentru a se asigura că planurile de acțiune regionale adoptate în cele din urmă sunt compatibile cu legislația comunitară.

13. Prin urmare, trebuie sprijinită aprobarea planurilor de acțiune regionale propuse;

DECIDE:

Articol unic

La cea de-a șaisprezecea reuniune a părților contractante la Convenția privind protecția mediului marin și a zonei de coastă mediteraneene, Comunitatea trebuie să sprijine adoptarea planurilor de acțiune regionale de reducere a BOD5 din apele urbane reziduale, eliminarea substanțelor aldrin, clordan, dieldrin, endrin, heptaclor, mirex și toxafen, precum și eliminarea treptată a DDT, în cadrul implementării articolului 15 din Protocolul privind protecția Mării Mediterane împotriva poluării din surse și activități terestre.

Adoptată la Bruxelles,

Pentru Consiliu

Președintele

[1] JO C , , p. .

[2] JO L 240, 19.9.1977, p. 1-2 și JO L 322, 14.12.1999, p. 32-33.

[3] JO L 322, 14.12.1999, p. 18-31.